钦定古今图书集成/历象汇编/乾象典/第049卷 > 建星
## 钦定古今图书集成/历象汇编/乾象典/第049卷 > 建星

按《礼记月令》：“仲春之月，旦建星中。”

〈疏〉昏旦中星，皆举二十八宿。此云“建星中”，以建星近斗度多，星体广，不可的指，故举“建”以定其中也。

孟秋之月，昏建星中。

按《星经》，“建六星在南斗北，天之都关三光道也，主司
七曜，行得失，十一月甲子冬至，大应治政之宿所起
也。”星入斗七度，去北辰一百十三度。〈此条疑有关北〉
按：《史记天官书》：“南斗为庙，其北建星。”建星者，旗也。

〈注〉《正义》曰：“建六星，在斗北，临黄道，天之都关也。斗建之间，七曜之道，亦主旗辂。”

按：《汉书天文志》同。

按《晋书天文志》：“建星六星在南斗北，亦曰天旗，天之
都关也，为谋事，为天鼓，为天马。南二星天库也，中央
二星市也，𫓧锧也，上二星旗跗也，斗建之间三光道
也。”

按：《隋书天文志》同。

按《宋史天文志》：“建六星，在南斗魁东北，临黄道。一曰
天旗，天之都关，为谋事，为天鼓，为天马。南二星天库
也。中二星市也，铁锧也。上二星为旗跗。斗建之间三
光道也。主司七曜行度得失。十一月甲子天正冬至，
大历所起宿也。”

按《观象玩占》，“建六星，在南斗背，下临黄道，一曰天旗，
一曰天关。”巫咸曰：“土星也，为天之都关，为谋事，为天
鼓，又为天马。南二星天库也。中二星天市也，𫓧锧也上二星旗跗也，为天之府庭。斗建之间，三光之道，阴
阳始终之门，七政所起，律历之原本也。是为上古十
一月甲子天正大历所起之宿。”

按《贤相通占》：“建星六星，天子之都梁关津，主三光，日
月五星行历得失。”